ออมสินเล็งให้กู้ ผู้ค้าสลากย่อย 7หมื่น-2แสน
ออมสินหารือสลากฯ แบ่งกลุ่มผู้ค้าเป็น 3 ระดับ วงเงินให้กู้ 7 หมื่น-2 แสน/ราย
13 ต.ค. 2558

ออมสินหารือสลากฯ แบ่งกลุ่มผู้ค้าเป็น 3 ระดับ วงเงินให้กู้ 7 หมื่น-2 แสน/ราย
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินเตรียมหารือเบื้องต้นกับ พล.ท.อภิรัชต์ คงสมพงษ์ ประธานคณะกรรมการสลากกินแบ่งรัฐบาล และ พล.ต.ฉลองรัฐ นาคอาทิตย์ ผู้อำนวยการสำนักงานสลากฯ ถึงแนวทางการปล่อยสินเชื่อให้ผู้ค้าสลากรายย่อย โดยจะแบ่งผู้ค้าสลากออกเป็น 3 กลุ่ม คือ กลุ่มที่ 1 ผู้ค้าที่จะจองซื้อสลาก จำนวน 5 เล่ม วงเงินกู้ไม่เกิน 7 หมื่นบาท/ราย กลุ่มที่ 2 จองซื้อสลาก 10 เล่ม วงเงินกู้ไม่เกิน 1.4 แสนบาท/ราย และกลุ่มที่ 3 ผู้ค้าสลากที่จะจองซื้อ 15 เล่ม วงเงินกู้ไม่เกิน 2 แสนบาท/ราย เบื้องต้นคาดว่าภายใน 1-2 สัปดาห์นี้ จะปล่อยสินเชื่อให้ผู้ค้ารายย่อยได้
ทั้งนี้ จะดำเนินการภายใต้โครงการธนาคารประชาชน ซึ่งทำให้ปล่อยสินเชื่อได้ทันที โดยผู้จองซื้อ 15 เล่ม อาจต้องมีบุคคลหรือหลักทรัพย์ค้ำประกัน มีแหล่งขายสลากที่ชัดเจน ส่วนอัตราดอกเบี้ยจะต่ำกว่าปกติ 0.75-1.00% โดยมีข้อกำหนดว่า ผู้ค้าจะต้องชำระคืนหนี้หลังจากขายสลากงวดที่ 2 หลังจากได้สินเชื่อไปแล้ว หากคืนเงินต้นล่าช้า ธนาคารจะติดตามทวงหนี้เพื่อไม่ให้กลายเป็นหนี้เสียในอนาคต
นอกจากนี้ ออมสินเตรียมจะทำระบบให้ผู้ค้ารายย่อยที่ต้องการขอสินเชื่อมาลงทะเบียนกับธนาคาร เพื่อตรวจสอบว่าผู้ค้ามีอาชีพขายสลากจริง โดยผู้ผ่านเกณฑ์จะเปิดบัญชีให้เพื่อโอนเงินเข้าบัญชีผู้ค้าก่อนโอนเงินต่อให้กับสำนักงานสลากฯ โดยตรง ป้องกันการนำเงินไปใช้ผิดประเภท หรืออาจขอความร่วมมือสำนักงานสลากฯ ยุติการให้สิทธิผู้ค้าสลาก หากผิดนัดชำระหนี้ เป็นต้น
อย่างไรก็ดี จากข้อมูลของสำนักงานสลากฯ พบว่า ผู้ค้าสลากต้องการจองซื้อสลาก มากกว่าจำนวนที่พิมพ์สูงสุด 100 ล้านฉบับ ถึง 26% หากมีการขายสลากมากขึ้นในแต่ละงวด ผู้ค้าอาจขายไม่หมด และมีปัญหาในการชำระคืน หรือไม่ได้นำไปค้าสลากจริง
นายทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย กล่าวว่า ขณะนี้อยู่ระหว่างจัดเตรียมระบบและวางหลักเกณฑ์เฉพาะสำหรับการให้สินเชื่อเพื่อผู้ค้าสลากรายย่อย คาดว่าจะใช้เวลา 1 เดือน จึงจะพร้อมปล่อยสินเชื่อแก่ผู้ค้าสลากได้ เบื้องต้นยังเป็นการให้สั่งซื้อและจองล้วงหน้าด้วยการชำระเป็นเงินสดก่อน